Document ID: /roh_data/filtered/fineweb-2-filterrobots_roh.jsonl.gz/53208

La runda da discussiun
En l'emprima emissiun vai per la via al profi. Il redactur da sport Andreas Wieland ha envidà a la discussiun:
- Iris Nwachukwu-Casanova da Rabius e ses figl Sima che vul daventar in di in giugader sco ses idol, il Franzos Kylian Mbappè
- Roland Casutt da Falera, schef dals juniors tar l’US Schluein Glion è dapi 30 onns en ina funcziun da trenader, principalmain da giuvenils e juniors
- Luca Vinzens da Sagogn ch’ha empruvà da far carriera cun ir cun 15 onns tar Winterthur
Il siemi da Sima
Sima Nwachukwu da Rabius ha 12 onns e dat dapi dus onns ballape cun il Team Grischun, ina selecziun cun ils megliers giugaders da la regiun. Il giuven Sursilvan ha grond talent e viva per il ballape. Pliras giadas ad emna fan ils geniturs cun el il viadi a Domat u a Cuira per ils trenaments. In di senza ballape, quai n’enconuscha la famiglia Nwachukwu betg. Er il frar giuven da Sima, Maurin che ha 9 onns fa gia part dal Team Grischun e siemia d’in di pudair dar ballape en ils pli gronds stadions dal mund.
Tge è insumma pussaivel?
La Surselva n'ha enfin uss betg gì blers giugaders che han fatg carriera. La via ch'igl è dad ir per daventar in profi da ballape è numnadamain stentusa e diraglia. Perquai la dumonda: Èsi insumma pussaivel da daventar profi sco Sursilvan? Questa dumonda va a Roland Casutt da Falera ch'è tranter auter schef dals juniors tar l'US Schluein Glion.
Empruvà, ma stuì ceder
Luca Vinzens da Sagogn ha oz 32 onns e lavura sco tschentapalantschieus. Mo atgnamain vuleva el daventar profi da ballape. Cun mo 15 onns ha il trenader da Winterthur vesì ses talent e clamà el en la Bassa. Paucs onns pli tard hai dentant puspè gì num turnar en il Grischun e sutterrar il siemi.